Sophie Løhde (V), 2012-03-29:
På vegne af partierne bag forespørgslen vil jeg da gerne indledningsvis have lov til at takke alle Folketingets partier for en rigtig god debat i dag.
Man kan sige, at vi har været omkring rigtig mange ting, her til sidst sågar også risengrød, så det har været en lang og en god debat.
Ministeren gjorde jo i sit indlæg indledningsvis meget ud af at forklare, at regeringen har den her ambition om en udredning inden for 1 måned.
Det glæder os rigtig meget, og der har jeg også understreget, at regeringen også på dette område har overtaget den tidligere regerings politik om, at patienter med uklare symptomer og alvorlig sygdom skal være udredt inden for 30 dage, og dermed at patienterne skal kunne henvises til hurtig og sammenhængende udredning.
Men så ophører enigheden nok også.
For mens regeringen alene har en ambition om hurtigere udredning, vil regeringen til gengæld give patienterne længere ventetid på behandling.
Dermed står det også klart, at den helt store forskel mellem regeringspartierne og oppositionspartierne består i, at mens det for regeringen er et enten-eller, er det for os et både-og.
Vi ønsker ikke længere ventelister til fordel for kortere udredning.
Vi ønsker – og det er for os helt selvfølgeligt – begge dele.
Så understregede ministeren, at nu skulle vi have et systemskifte.
Ja tak, det må man sandelig sige.
Hvad ikke alle kan få, skal ingen have, og når alle ikke fejler det samme, skal ingen have ret til at kunne vælge ventetiden fra, hvis det offentlige ikke kan levere behandling inden for 1 måned.
Det bliver et systemskifte, men det bliver et systemskifte på systemets vilkår, hvor patienterne igen må acceptere, at systemet bestemmer vilkårene for at stå i kø til sygehusbehandling, og hvor det fremover igen bliver sådan, at det kun er dem med tegnebogen i orden, som får mulighed for at springe foran i køen.
Så gjorde alle regeringspartierne jo meget ud af det her med, at de alvorligste lidelser skal behandles først.
Det er det, vi hele tiden understreger at vi er enige i.
Vi er endda så enige i det, at vi også er vældig glade for, at det allerede er sådan i forvejen.
Ministeren redegjorde fint for alle de mange initiativer, der er taget, for så vidt angår akut behandling af livstruende sygdomme som kræft og hjertelidelser, og for så vidt angår de akutte medicinske patienter, bliver de jo også allerede i dag indlagt akut, hvis de vel at mærke har behov for akut behandling.
Så må jeg tilstå, at jeg er helt ked af, at den nuværende sundhedsminister kun er fungerende sundhedsminister.
Ministeren udtalte bl.a. i sit indlæg, at man ikke har noget imod, at de private hospitaler får en rolle at spille, hvis det offentlige ikke kan levere behandling.
Se, det er jo et helt andet og meget mere nuanceret billede end det, som partifællen, der normalt er sundhedsminister, har lagt for dagen med sine udtalelser som sundhedsminister.
Man skulle måske næsten ikke tro det, men det kan jo ende med, at vi bliver helt kede af, at vi nu skal give slip på den fungerende sundhedsminister.
Men bortset fra det har vi flere gange i dag stillet en række centrale spørgsmål, som vedrører patienterne, nemlig
: Hvem er det præcis, der skal vente længere, og hvor længe er det, de maksimalt skal vente, før de måske eller måske ikke får retten til at kunne vælge ventetiden fra?
Der var rigtig mange flotte ord, men det var meget svært at få øje på de konkrete svar.
Vi har nu fået at vide, at det er noget med en lægefaglig, der tilser, at der skal komme en vurdering, og derefter må man så se på, hvor hurtigt – eller hvor langsomt – patienterne skal til.
Så har man jo lagt vægt på, at der ikke er noget lægefagligt, der tilsiger, at det for alle diagnoser gælder, at det er en fordel at blive behandlet inden for 1 måned.
Nej, det er helt rigtigt, men læger skal jo heller ikke i dag henvise patienter til operation, når det ikke er nødvendigt.
Hvis det er den lægefaglige vurdering, at motion eller kostomlægning kan overflødiggøre en operation, skal lægen naturligvis ikke henvise til en operation.
Så vil vi også gerne kvittere for, at Enhedslistens ordfører slog fast, at en operation koster fuldstændig det samme, hvad enten den bliver leveret efter 1 eller 3 måneder, og dermed også at det her projekt tilsyneladende alene handler om, at færre patienter skal på privathospitaler, og ikke om, at man er interesseret i, at flere behandles hurtigt og effektivt.
Det offentlige sparer i hvert fald ikke penge på at opbygge pukler af patienter på ventelister.
På et eller andet tidspunkt skal patienterne have behandling, og behandlingen bliver hverken bedre eller billigere af, at patienterne står på lange ventelister først.
Det er jo fint, at man lytter til regionerne.
Den socialdemokratiske ordfører gik endda så langt som til at sige: Magten tilbage til lægerne.
Det er citeret ordret.
Jeg har skrevet citatet ned: Magten tilbage til lægerne.
Det er selvfølgelig også en holdning, selv om vi er et par stykker her, der hellere ser, at man giver patienterne magten til at kunne vælge ventetiderne fra.
Men alt i alt tak for en rigtig god debat her i dag.
Jeg er sikker på, at vi allerede nu kan sige på gensyn vedrørende samme spørgsmål, når nu regeringen også har varslet, at den vil blive måske bare en lille smule mere konkret sidst i næste måned, om end vi dog næppe bliver enige om spørgsmålet, når det kommer til, om man skal sætte systemet eller patienterne først.